Foto’s: Ford se nuwe MustangIn ŉ wêreld van klein 900 cc-petrolenjins, beurtkrag en die oneindige oorlog oor uitlaatgasse is sportmotors alewig in gedrang. Elke keer as ŉ nuwe modelreeks bekend gemaak word, dan hou petrolkoppe in angs asem op vir wanneer daar gesê word – die V8 word met ŉ viersilinder hibriede dryfstelsel vervang. Mercedes-AMG se C63 kom spesifiek na vore. Toe Ford die Mach-E bekendgestel het, was die skrif aan die muur. Gaan daar nog ŉ Mustang wees? En watter klein driesilinder-nonsies gaan hom aandryf? Ek kan julle egter nou gerusstel nadat die nuwe Ford Mustang onlangs aan die wêreldmedia gewys is. Dit is steeds ŉ pragtige koepee-bakstyl, met ŉ fantastiese lang enjinkap, agterwielaandrywing en ŉ Coyote 5 liter V8 voor. Die amptelike produkaanbieding in Suid-Afrika is nog nie vas nie, maar oorsee is die Mustang beskikbaar met ŉ 2.3 viersilinderturbopetrol EcoBoost-enjin, en die Coyote V8. Twee ratkaste bly beskikbaar in die reeks, ŉ 6-spoed handrat en Ford se 10-spoed outo. Daar is steeds twee bakstyle beskikbaar, koepee en afslaandak, en daar is ŉ splinternuwe binneruim met pragtige digitale instrumente, en Ford se Sync4-sagteware. Intreemodelle loop op 17”-wiele, maar 19” op die GT met 20”-wiele opsioneel beskikbaar. Ford se Co-Pilot360 -veiligheidstegnologie gee die Mustang ŉ moderne geur. Dié stelsels bied herkenning vir padtekens, aanpasbare spoedkontrole, baanhulp, agterkruisverkeerwaarskuwing… en iets wat seker nét vir Gauteng uitgedink is: ŉ aktiewe stelsel wat help om slaggate te vermy. Die Ford Pass-app begin nou lekker bekend raak. ŉ Mens kan die voertuig oop en toe sluit, aanskakel sodat die lugreëling ŉ kansie het om te verkoel voordat mens in ŉ vuurwarm ‘Stang klim, dienste bespreek en só aan. Die nuwe Ford Mustang word teen middel volgende jaar in die VSA bekendgestel en ek verwag dat ons hom hier teen vroeg 2024 kan begin verwag.